
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara domnului Alin Achim, membru al formaţiei Cargo 

Având în vedere Expunerea de motive nr. SC2017 – 26775-27.10.2017 a Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnului Alin Achim, membru al formaţiei Cargo, prin care se propune acordarea acestui Titlu respectivului domn, 

Facem următoarele precizări:

Având în vedere adresa cu nr. SC2017/026654/25.10.2017 depusă de domnul consilier local Grigore Grigoroiu;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr. 138 din data de 18.10.2016;
Având în vedere HCL 552/2015 privind aprobarea acordării Titlului de Cetăţean de Onoare al Municipiului Timişoara membrilor formaţiei Cargo;
Având în vedere prevederile art. 36 alin.(8) din Legea nr. 215/2001 privind administraţia publică locală, republicată şi modificată;
În temeiul art. 45 din Legea nr. 215/2001 privind administraţia publică locală, republicată şi modificată;

Prezentăm iniţiativa domnul consilier local Grigore Grigoroiu, înregistrată la Primăria Municipiului Timişoara cu nr. SC2017/026654/25.10.2017, respectiv propunerea de acordare a Titlului de Cetăţean de Onoare al municipiului Timişoara, domnului Alin Achim, membru al formaţiei Cargo.

Din CV-ul domnului Alin Achim prezentăm principalele repere ale activităţii domniei sale.
Alin Achim s-a născut în data de 1 martie 1972 la Timişoara. De la vârsta de 8 ani a studiat vioara, iar mai târziu, la 14 ani,  avâdu-l exemplu pe tatăl său, a devenit pasionat de chitara bas. Muzica rock l-a fascinat și l-a determinat la 16 ani să își formeze prima formație, mai târziu activând și în alte trupe rock locale. 
În anul 1997, la propunerea liderului Cargo - Adrian Bărar, Alin se alătură formației, care este una dintre cele mai bune şi cunoscute trupe din istoria rock-ului românesc.
Alături de Cargo înregistrează albume de succes cum ar fi: „Ziua Vrăjitoarelor” (1998), “Colinde” (2000), “Bagă-ți mințile în cap” (2000), “ Spiritus Sanctus” (2003), “Cargo XXII” (2007).  
Melodii precum: ”Doi pași”, ”Nu pot trăi fără tine”, ”Mama” etc au fost difuzate frecvent de către marile posturi de radio şi televiziune din ţară, iar melodia ”Daca ploaia s-ar opri”, de pe albumul ”Spiritus Sanctus”, a fost numărul 1 pentru 41 săptămâni la Europa FM. 
Trupa Cargo este premiată de casa de producție MEDIA PRO MUSIC cu dublu disc de aur pentru numărul mare de unități vândute ale albumului ”Spiritus Sanctus”, tot atunci fiind  nominalizată  la  MTV Europe Music Awards la categoria ”Best Romanian Act”. 
În 2005 câștigă premiul MTV la categoria “Best Romanian Rock”, premiu pe care formția îl obține doi ani consecutiv. 

În anul 2006, formația Cargo este invitată să interpreteze imnul echipei de fotbal ”Poli Timișoara” în fața a peste 40.000 de spectatori, la meciul amical cu Juventus Torino.
2007 aduce un nou material discografic ”Cargo XXII„ pentru care formația este distinsă cu un nou disc de aur.
În cei peste 32 ani de activitate, Cargo a fost mereu aproape de cei aflați în nevoie, participând și la acțiuni cu scop caritabil (ex. Music for Autism, Concert împreună pentru Timișoara etc). 

După treisprezece ani alături de Cargo, Alin a pus bazele unui proiect personal. Însă, în martie 2017,  revine în trupa Cargo, după plecarea basistului Florin Barbu, continuând activitatea începută acum douăzeci ani alături de colegii săi, lângă care s-a consacrat și s-a identificat ca artist. 

Cu prilejul aniversării a 30 de ani de existenţă, în anul 2015, Președintele Klaus Iohannis i-a decorat pe membrii trupei Cargo cu Ordinul Meritul Cultural, în rang de Cavaler, pentru promovarea muzicii rock în România şi municipalitatea timişoreană le-a decernat Titlul de Cetăţean de Onoare, conform HCL 552/2015. Au primit acest titlu: Adrian Armand Bãrar, Adrian Gabriel Igrişan, Octavian Pilan, Ionuţ Rovin Cârja, Florin Iuliu Barbu, impresarul Cosmin Petru Nicoarã şi Cãtãlin Richard Pulpã.

Alin Achim, basistul trupei Cargo, nu a primit Titlul de Cetăţean de Onoare al municipiului Timişoara în anul 2015, atunci când a fost decernat titlul tuturor membrilor trupei, deoarece făcea parte dintr-un alt proiect. În prezent Alin Achim a revenit în trupă şi este membru de bază Cargo.

În concluzie, susţinem acordarea titlului de Cetăţean de Onoare al Municipiului Timişoara domnului Alin Achim, membru al formaţiei Cargo, care, conform documentaţiei depuse, este îndreptăţit să primească Titlul de „Cetăţean de onoare al Municipiului Timişoara” pentru pentru contribuţia deosebitã la promovarea muzicii rock în România şi îmbogãţirea patrimoniului acestui gen muzical, pentru remarcabilele interpretãri muzicale, care au contribuit la promovarea imaginii municipiului Timişoara în ţarã şi în strãinătate. 

Având în vedere prevederile legale expuse în prezentul raport, apreciem că proiectul de hotărâre privind acordarea Titlului de Cetăţean de Onoare al Municipiului Timişoara domnului Alin Achim, membru al formaţiei Cargo, îndeplinește condițiile pentru a fi supus dezbaterii și aprobării plenului consiliului local. 

